
A V I Z

asupra propunerii legislative privind aprobarea unor măsuri financiare pentru un operator economic de sub autoritatea Consiliului Local Topliţa

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind aprobarea unor măsuri financiare pentru un operator economic de sub autoritatea Consiliului Local Topliţa, trimisă cu adresa nr. Pl.x 95 din 28 februarie 2007 şi înregistrată sub nr.31/197 din 1 martie 2006.


Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 22 februarie 2007.

Guvernul, prin adresa nr.3490/D.P.S.G./17.11.2006, nu susţine adoptarea acestei propuneri legislative. 

Potrivit prevederilor art. 61 din Regulamentul Camerei Deputaţilor, Comisia a dezbătut propunerea legislativă în şedinţa din 14 martie 2007.
Membrii Comisiei au examinat propunerea legislativă, expunerea de motive şi avizul favorabil al Consiliului Legislativ nr. 1452/31.10.2006. 
În urma dezbaterilor, cu majoritate de voturi, s-a hotărât avizarea negativă a propunerii legislative susmenţionate, întrucât aceasta nu prevede mijloacele necesare pentru acoperirea minusului de venituri adus bugetului general consolidat, ceea ce contravine art.15 din Legea nr.500/2002 privind finanţele publice, cu modificările ulterioare, şi art.138 alin.(5) din Constituţia României, republicată.
În raport de obiectul şi conţinutul său, propunerea legislativă face parte din categoria legilor ordinare.

